钦定古今图书集成/明伦汇编/氏族典/第301卷 > 《廖用贤尚友录》 > 梁平老
## 钦定古今图书集成/明伦汇编/氏族典/第301卷 > 《廖用贤尚友录》 > 梁平老

按《前秦录》：平老，略阳氐人也。才识明敏，令行禁止。坚
以其有王佐之才，倾身礼之，素与友善。生嗣位，为特
进，领御史中丞。生乘醉多所杀戮，群臣得保一日如
度十年。平老谓坚曰：“主上失德，上下嗷嗷，人怀异志。
燕、晋二方伺隙而动，恐祸发之日，家国俱亡。此殿下
之事也，宜早图之。”坚心然之，遂与定议杀生。坚即位，
以为尚书左仆射，进使持节、都督北蕃诸军事、镇北
大将军，戍朔方之西，以备匈奴。寻加开府仪同三司，
封朔方侯。建元八年十一月卒，谥曰桓。平老在镇十
馀年，鲜卑、匈奴惮而爱之。其子成，历位中垒将军、兖
州刺史，转南中郎将、都督荆扬州诸军事、荆州刺史，
领护南蛮校尉，配兵一万，镇襄阳。寻迁卫军将军，屯
兵洛涧。《淮南》之败，为晋所杀。